b'\n_START_ARTICLE_\nCancer de colon\n_START_SECTION_\nDespre colon\n_START_PARAGRAPH_\nColonul are rolul de a stoca \xc8\x99i \xc3\xaendep\xc4\x83rt\xc4\x83 acele resturi pe care organismul nu le poate digera._NEWLINE_\xc3\x8en momentul \xc3\xaen care reziduurile alimentare au ajuns \xc3\xaen colon, organismul a absorbit deja toate substan\xc8\x9bele nutritive pe care le-a putut absorbi. Ceea ce a mai r\xc4\x83mas sunt apa, electroli\xc8\x9bii precum sodiul \xc8\x99i clorul, dar \xc8\x99i reziduuri cum ar fi fibre, bacterii \xc8\x99i celule moarte rezultate din stratul intern al tractului digestiv. \xc3\x8en timpul celor 12-24 de ore \xc3\xaen care resturile alimentare trec prin colon, organismul absoarbe aproape toat\xc4\x83 apa r\xc4\x83mas\xc4\x83 - aproximativ 1-l,5 litri pe zi. Rezidurile r\xc4\x83mase, denumite materii fecale, sunt de obicei moi, dar formate. Sunt, de asemenea, pline cu bacterii, care sunt inofensive pentru organism at\xc3\xa2t timp c\xc3\xa2t peretele colonului este intact._NEWLINE_Reziduurile alimentare se mi\xc8\x99c\xc4\x83 prin colon datorit\xc4\x83 contrac\xc8\x9biilor musculare. Mu\xc8\x99chii colonului separ\xc4\x83 reziduurile \xc3\xaen fragmente mai mici. Dup\xc4\x83 fiecare mas\xc4\x83, pe colonul descendent se produc mi\xc8\x99c\xc4\x83ri considerabile. \xc3\x8en acest timp, mai multe segmente de reziduuri se unesc pentru a forma materiile fecale, care sunt \xc3\xaempinse \xc3\xaen partea inferioar\xc4\x83 a colonului \xc8\x99i \xc3\xaen rect. Pe m\xc4\x83sur\xc4\x83 ce peretele rectal se \xc3\xaentinde, semnaleaz\xc4\x83 necesitatea ca materiile fecale s\xc4\x83 fie eliminate. Cu c\xc3\xa2t momentul elimin\xc4\x83rii materiilor fecale este am\xc3\xa2nat, cu at\xc3\xa2t se absoarbe mai mult\xc4\x83 ap\xc4\x83 din ele. Aceasta face ca ele s\xc4\x83 devin\xc4\x83 mai compacte, mai tari \xc8\x99i mai dificil de eliminat (constipa\xc8\x9bie).\n_START_SECTION_\nStatistici\n_START_PARAGRAPH_\nCancerul intestinului gros este a doua cauz\xc4\x83 de deces dintre toate tipurile de cancer din Europa \xc8\x99i, anual, \xc3\xaen lume mor 700.000 de oameni din aceast\xc4\x83 cauz\xc4\x83._NEWLINE_Inciden\xc8\x9ba anual\xc4\x83 a acestei forme de cancer, \xc3\xaen Rom\xc3\xa2nia, este de 8.696 cazuri noi.\n_START_SECTION_\nSimptomele cancerului de colon\n_START_PARAGRAPH_\nDeseori apar mucozit\xc4\x83\xc8\x9bi \xc3\xaen scaun, \xc3\xaenso\xc8\x9bite de scaun cu s\xc3\xa2nge. Tranzitul intestinal devine neregulat \xc8\x99i variabil din punct de vedere al consisten\xc8\x9bei (se alterneaz\xc4\x83 constipa\xc8\x9bia cu diareea). Poate crea o senza\xc8\x9bie persistent\xc4\x83 de defeca\xc8\x9bie. De asemenea, poate provoca dureri abdominale \xc8\x99i, \xc3\xaen func\xc8\x9bie de organism, sc\xc4\x83deri bru\xc8\x99te de greutate, anemie, ame\xc8\x9beli.\n_START_SECTION_\nCauze\n_START_PARAGRAPH_\nAproximativ 80% dintre cazuri sunt sporadice \xc8\x99i apar la persoane f\xc4\x83r\xc4\x83 riscuri aparente, din cauza unor factori externi cum ar fi dieta, fumatul \xc8\x99i alcoolul._NEWLINE_Dieta:_NEWLINE_- consumul crescut de gr\xc4\x83simi \xc8\x99i neglijarea aportului de fibre alimentare, \xc3\xaen special gr\xc4\x83simile animale nesaturate, uleiurile vegetale saturate;_NEWLINE_- consumul de carne ro\xc8\x99ie;   _NEWLINE_- reducerea fibrelor vegetale din diet\xc4\x83 - acestea determin\xc4\x83 formarea unui scaun moale care cre\xc8\x99te gradul de eliminare a factorilor carcinogeni ingera\xc8\x9bi;_NEWLINE_Alcoolul consumat \xc3\xaen cantit\xc4\x83\xc8\x9bi crescute zilnic dubleaz\xc4\x83 riscul de a dezvolta cancer, \xc3\xaen special consumatorii berii._NEWLINE_Fumatul ,\xc3\xaen special, \xc3\xaen cazurile unor debuturi precoce au o influen\xc8\x9b\xc4\x83 foarte mare \xc3\xaen determinarea cancerului la colon._NEWLINE_Din punct de vedere ereditar, riscul de a dezvolta cancer este de aproximativ 50% la cei ce au o rud\xc4\x83 de gradul \xc3\xaent\xc3\xa2i sau p\xc4\x83rin\xc8\x9bi bolnavi._NEWLINE_Bolile inflamatorii intestinale: rectocolita ulcerohemoragica \xc8\x99i boala Crohn - cresc riscul de cancer colo-rectal de 4-20 de ori fa\xc8\x9b\xc4\x83 de popula\xc8\x9bia general\xc4\x83.\n_START_SECTION_\nDiagnosticul\n_START_PARAGRAPH_\nStudiile de laborator includ:_NEWLINE_- teste de s\xc3\xa2nge: hemoleucograma - arata anemie hipocrom\xc4\x83 microcitar\xc4\x83, prin deficien\xc8\x9b\xc4\x83 de Fe; combinarea cu deficitul de vitamina B12 sau folat determin\xc4\x83 anemie macrocitar\xc4\x83;_NEWLINE_- teste func\xc8\x9bionale hepatice: sunt de obicei normale, chiar \xc8\x99i \xc3\xaen cazul metastazelor hepatice;_NEWLINE_- testele de inflama\xc8\x9bie: VSH crescut;_NEWLINE_- testul hemocult pozitiv._NEWLINE_- Tuseul rectal_NEWLINE_- Rectoscopia (vizualizarea doar a rectului = por\xc8\x9biunea terminala a colonului) sigmoidoscopia (vizualizeaza rectul si colonul sigmoid, adica cam 1/3 din tot colonul) sau colonoscopia totala cu vizualizarea de imagini din interiorul colonului_NEWLINE_- Biopsia zonelor suspecte la colonoscopie_NEWLINE_- Irigografia simpla (mai rar folosita ast\xc4\x83zi) sau cu dublu contrast_NEWLINE_- Ecografia abdominala (nu vede cancerul de colon, dar poate sa vad\xc4\x83 eventualele metastaze \xc3\xaen ficat, abdomen sau ganglionii abdominali)_NEWLINE_- Examenul tomografic (computer tomograf, CT), nu vede de obicei cancerul de colon ci metastazele \xc8\x99i extensia la organele din vecin\xc4\x83tate)_NEWLINE_- Colonoscopia virtuala (colonografia CT) \xe2\x80\x93 este disponibila \xc8\x99i \xc3\xaen Rom\xc3\xa2nia_NEWLINE_Determinarea markerilor ADN tumorali \xc3\xaen scaun (nu este disponibila \xc3\xaen Rom\xc3\xa2nia)'